CELEX: 32020D0727
Language: hr
Date: 2020-05-29 00:00:00
Title: Provedbena odluka Komisije (EU) 2020/727 оd 29. svibnja 2020. o završetku antidampinškog postupka u vezi s uvozom proizvoda od beskonačnih filamentnih staklenih vlakana podrijetlom iz Bahreina i Egipta

2.6.2020   
               
               
                  HR
               
               
                  Službeni list Europske unije
               
               
                  L 170/17
               
            
         PROVEDBENA ODLUKA KOMISIJE (EU) 2020/727
         оd 29. svibnja 2020.
         o završetku antidampinškog postupka u vezi s uvozom proizvoda od beskonačnih filamentnih staklenih vlakana podrijetlom iz Bahreina i Egipta
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („Osnovna uredba”), a posebno njezin članak 5.,
         budući da:
         1.   POSTUPAK
         
         1.1.   Pokretanje postupka
         
         
                     (1)
                  
                  
                     Europska komisija pokrenula je 3. svibnja 2019. antidampinški ispitni postupak u vezi s uvozom u Europsku uniju proizvoda od beskonačnih filamentnih staklenih vlakana („ojačanja od staklenih vlakana”) podrijetlom iz Bahreina i Egipta („predmetne zemlje”) na temelju članka 5. Osnovne uredbe. Objavila je Obavijest o pokretanju postupka u Službenom listu Europske unije (2) („Obavijest o pokretanju postupka”).
                  
               
                     (2)
                  
                  
                     Komisija je pokrenula ispitni postupak nakon što je Europsko udruženje proizvođača staklenih vlakana („podnositelj pritužbe” ili „APFE”) 21. ožujka 2019. podnijelo pritužbu u ime proizvođača koji čine više od 25 % ukupne proizvodnje u Uniji. Proizvođači koji čine 71 % ukupne proizvodnje proizvoda od beskonačnih filamentnih staklenih vlakana u Uniji podržali su pritužbu.
                  
               1.2.   Razdoblje ispitnog postupka i razmatrano razdoblje
         
         
                     (3)
                  
                  
                     Ispitnim postupkom o dampingu i šteti obuhvaćeno je razdoblje od 1. travnja 2018. do 31. ožujka 2019. („razdoblje ispitnog postupka” ili „RIP”). Ispitivanjem kretanja relevantnih za procjenu štete obuhvaćeno je razdoblje od 1. siječnja 2016. do kraja razdoblja ispitnog postupka („razmatrano razdoblje”).
                  
               1.3.   Zainteresirane strane
         
         
                     (4)
                  
                  
                     Komisija je u Obavijesti o pokretanju postupka pozvala zainteresirane strane da joj se obrate radi sudjelovanja u ispitnom postupku. Usto, Komisija je o pokretanju ispitnog postupka obavijestila podnositelja pritužbe, druge poznate proizvođače iz Unije, poznate proizvođače izvoznike, poznate uvoznike, dobavljače, korisnike i trgovce, te udruženja za koja se zna da se postupak na njih odnosi, te ih je pozvala na sudjelovanje.
                  
               
                     (5)
                  
                  
                     Zainteresirane strane imale su priliku dostaviti primjedbe na pokretanje ispitnog postupka i zatražiti saslušanje pred Komisijom i/ili službenikom za saslušanje u trgovinskim postupcima.
                  
               1.4.   Odabir uzorka
         
         
                     (6)
                  
                  
                     U Obavijesti o pokretanju postupka Komisija je navela da bi mogla provesti odabir uzorka zainteresiranih strana u skladu s člankom 17. osnovne uredbe.
                  
               1.4.1.   Odabir uzorka proizvođača iz Unije
         
         
                     (7)
                  
                  
                     Komisija je u Obavijesti o pokretanju postupka navela da je odabrala privremeni uzorak proizvođača iz Unije. Komisija je odabrala uzorak na temelju najveće reprezentativne količine proizvodnje koja bi se razumno mogla ispitati u raspoloživom vremenu.
                  
               
                     (8)
                  
                  
                     Nisu zaprimljene primjedbe na odabir uzorka.
                  
               1.4.2.   Odabir uzorka nepovezanih uvoznika
         
         
                     (9)
                  
                  
                     Kako bi odlučila je li odabir uzorka potreban i, ako jest, kako bi odabrala uzorak, Komisija je od nepovezanih uvoznika zatražila da dostave informacije navedene u Obavijesti o pokretanju postupka.
                  
               
                     (10)
                  
                  
                     Budući da su samo dva nepovezana uvoznika dostavila popunjene obrasce za odabir uzorka, nije proveden odabir uzorka.
                  
               1.4.3.   Odabir uzorka proizvođača izvoznika iz Bahreina i Egipta
         
         
                     (11)
                  
                  
                     Komisija nije provela odabir uzorka proizvođača izvoznika iz Bahreina i Egipta jer u svakoj zemlji postoji samo jedan proizvođač izvoznik.
                  
               1.4.4.   Odgovori na upitnik i posjeti radi provjere
         
         
                     (12)
                  
                  
                     Komisija je poslala upitnike dvama proizvođačima izvoznicima, trima proizvođačima iz Unije u uzorku i dvama nepovezanim uvoznicima. Korisnicima je dostavljen upitnik koji su mogli ispuniti umjesto dostavljanja podneska.
                  
               
                     (13)
                  
                  
                     Odgovore na upitnike Komisiji su dostavili oba proizvođača izvoznika, svi proizvođači iz Unije u uzorku i oba nepovezana uvoznika. Komisija je primila i odgovore na upitnik od dvaju korisnika.
                  
               
                     (14)
                  
                  
                     Komisija je zatražila i provjerila sve informacije koje je smatrala potrebnima za utvrđivanje dampinga, nastale štete i interesa Unije.
                  
               
                     (15)
                  
                  
                     Metodologija i točnost podataka koje su prikupili podnositelji pritužbe za potrebe makroekonomskih pokazatelja bile su predmet posjeta radi provjere u skladu s člankom 16. osnovne uredbe, koji je proveden u prostorima odvjetnikâ podnositeljâ pritužbe.
                  
               
                     (16)
                  
                  
                     Posjeti radi provjere u skladu s člankom 16. osnovne uredbe obavljeni su u prostorima sljedećih društava:
                     
                                  
                              
                              
                                 proizvođači iz Unije i povezana društva:
                                 
                                             —
                                          
                                          
                                             3B Fibreglass, Battice, Belgija,
                                          
                                       
                                             —
                                          
                                          
                                             Johns Manville Slovakia a.s., Trnava, Slovačka,
                                          
                                       
                                             —
                                          
                                          
                                             European Owens Corning Fibreglass SPRL, Watermael-Boitsfort, Belgija;
                                          
                                       
                           
                                  
                              
                              
                                 nepovezani uvoznici iz Unije:
                                 
                                             —
                                          
                                          
                                             Euroresins UK Limited, Ellesmere Port, Ujedinjena Kraljevina,
                                          
                                       
                                             —
                                          
                                          
                                             Helm AG, Hamburg, Njemačka;
                                          
                                       
                           
                                  
                              
                              
                                 nepovezani korisnici iz Unije:
                                 
                                             —
                                          
                                          
                                             Polykemi, Ystad, Švedska,
                                          
                                       
                                             —
                                          
                                          
                                             društvo A (3);
                                          
                                       
                           
                                  
                              
                              
                                 proizvođač izvoznik iz Egipta i povezana društva:
                                 
                                             —
                                          
                                          
                                             grupa Jushi:
                                          
                                       
                                             —
                                          
                                          
                                             Jushi Egypt for Fiberglass Industry S.A.E., Egipat,
                                          
                                       
                                             —
                                          
                                          
                                             Jushi France SAS, Francuska,
                                          
                                       
                                             —
                                          
                                          
                                             Jushi Italia srl, Italija,
                                          
                                       
                                             —
                                          
                                          
                                             Jushi Spain SA, Španjolska;
                                          
                                       
                           
                                  
                              
                              
                                 proizvođač izvoznik iz Bahreina i povezana društva:
                                 
                                             —
                                          
                                          
                                             grupa CPIC:
                                             
                                                         —
                                                      
                                                      
                                                         CPIC Abahsain Fiberglass W.L.L., Bahrein,
                                                      
                                                   
                                                         —
                                                      
                                                      
                                                         CPIC Europe B.V., Nizozemska.
                                                      
                                                   
                                       
                           
               2.   PREDMETNI PROIZVOD I ISTOVJETNI PROIZVOD
         
         2.1.   Proizvod iz ispitnog postupka
         
         
                     (17)
                  
                  
                     Proizvod koji je predmet ovog ispitnog postupka jesu rezani strukovi od staklenih vlakana, dužine ne veće od 50 mm („rezani strukovi”); roving od staklenih vlakana, osim impregniranog i prevučenog te s gubitkom mase pri žarenju većim od 3 % (kako je utvrđeno normom ISO 1887) („roving”); i mat izrađen od filamentnih staklenih vlakana, osim mata od staklene vune („mat”) („proizvod iz ispitnog postupka”). Proizvod iz ispitnog postupka poznat je pod nazivom „ojačanja od staklenih vlakana”.
                  
               
                     (18)
                  
                  
                     Predmetni proizvod jest proizvod iz ispitnog postupka podrijetlom iz Bahreina i Egipta.
                  
               
                     (19)
                  
                  
                     Predmetni proizvod trenutačno je razvrstan u oznake KN 7019 11 00, ex 7019 12 00, 7019 31 00 (oznake TARIC 7019120022, 7019120025, 7019120026 i 7019120039).
                  
               2.2.   Istovjetni proizvod
         
         
                     (20)
                  
                  
                     Ispitni je postupak pokazao da sljedeći proizvodi imaju ista osnovna fizička, kemijska i tehnička svojstva te iste osnovne namjene:
                     
                                 (a)
                              
                              
                                 predmetni proizvod;
                              
                           
                                 (b)
                              
                              
                                 proizvod koji se proizvodi i prodaje na domaćem tržištu Bahreina i Egipta;
                              
                           
                                 (c)
                              
                              
                                 proizvod koji u Uniji proizvodi i prodaje industrija Unije.
                              
                           
               
                     (21)
                  
                  
                     Komisija je stoga odlučila da su za potrebe ovog ispitnog postupka ti proizvodi istovjetni proizvodi u smislu članka 2. točke (c) osnovne uredbe.
                  
               3.   POSTUPAK
         
         
                     (22)
                  
                  
                     Dopisom Komisiji od 19. ožujka 2020. podnositelj pritužbe povukao je svoju pritužbu.
                  
               
                     (23)
                  
                  
                     Na temelju članka 9. stavka 1. osnovne uredbe, postupak se može završiti kada podnositelj povuče svoju pritužbu, osim ako je završetak protivan interesu Unije.
                  
               
                     (24)
                  
                  
                     Budući da tijekom ispitnog postupka nisu utvrđene okolnosti prema kojima bi završetak bio protivan interesu Unije, Komisija je ocijenila da bi antidampinški postupak trebalo završiti.
                  
               
                     (25)
                  
                  
                     Zainteresirane strane o tome su obaviještene te su imale priliku dostaviti primjedbe. Komisija nije zaprimila primjedbe koje bi dovele do zaključka da bi navedeni završetak bio protivan interesu Unije.
                  
               
                     (26)
                  
                  
                     Komisija stoga zaključuje da bi antidampinški postupak u vezi s uvozom u Uniju ojačanja od staklenih vlakana podrijetlom iz Bahreina i Egipta trebalo završiti.
                  
               
                     (27)
                  
                  
                     Ova je Odluka u skladu s mišljenjem Odbora osnovanog u skladu s člankom 15. stavkom 1. osnovne uredbe,
                  
               DONIJELA JE OVU ODLUKU:
         
            Članak 1.
            Završava se antidampinški postupak u vezi s uvozom u Uniju rezanih strukova od staklenih vlakana, dužine ne veće od 50 mm („rezani strukovi”); rovinga od staklenih vlakana, osim impregniranog i prevučenog te s gubitkom mase pri žarenju većim od 3 % (kako je utvrđeno normom ISO 1887) („roving”); i mata izrađenog od filamentnih staklenih vlakana, osim mata od staklene vune („mat”), podrijetlom iz Bahreina i Egipta, trenutačno razvrstanih u oznake KN 7019 11 00, ex 7019 12 00, 7019 31 00 (oznake TARIC 7019120022, 7019120025, 7019120026 i 7019120039).
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
         
         
            Sastavljeno u Bruxellesu 29. svibnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 176, 30.6.2016., str. 21.
         
         
            (2)  SL C 151, 3.5.2019., str. 4.
         
         
            (3)  Društvo A zatražilo je anonimnost na temelju činjenice da bi se izložilo znatnom riziku od komercijalne odmazde ako bi određeni proizvođači smatrali da djeluje na način koji je protivan njihovim interesima.